**জনাব মোহাম্মদ মোশাররাফ হোসাইন ভূইঞা**

**প্রাক্তন মন্ত্রিপরিষদ সচিবের**

**সংক্ষিপ্ত জীবনবৃত্তান্ত**

জনাব মোহাম্মদ মোশাররাফ হোসাইন ভূইঞা ৩ অক্টোবর ২০১১ হতে ২৯ অক্টোবর ২০১৫ তারিখ পর্যন্ত বাংলাদেশ সরকারের মন্ত্রিপরিষদ সচিব হিসাবে দায়িত্ব পালন করেন। ইতঃপূর্বে তিনি অর্থনৈতিক সম্পর্ক বিভাগ এবং প্রাথমিক ও গণশিক্ষা মন্ত্রণালয়ের সচিব হিসাবে দায়িত্ব পালন করেছেন। এছাড়া, তিনি পরিকল্পনা কমিশনের সদস্য (ভৌত অবকাঠামো) এবং বাংলাদেশ তৈল, গ্যাস ও খনিজ সম্পদ কর্পোরেশন (পেট্রোবাংলা)-এর চেয়ারম্যান হিসাবে দায়িত্ব পালন করেন। অর্থনৈতিক সম্পর্ক বিভাগের সচিব হিসাবে জনাব ভূইঞা বিশ্বব্যাংক, এশীয় উন্নয়ন ব্যাংক এবং ইসলামী উন্নয়ন ব্যাংক (আইডিবি)-এর বিকল্প গভর্নর ছিলেন। এক পর্যায়ে তিনি বাংলাদেশ সরকারের মনোনয়নে আইডিবির নির্বাহী পরিচালক পদে নির্বাচিত হন। চাকরি জীবনে তিনি সরকারের বিভিন্ন মন্ত্রণালয়/বিভাগ, স্বশাসিত সংস্থা, প্রশিক্ষণ প্রতিষ্ঠান এবং বিদেশস্থ বাংলাদেশ মিশনে দায়িত্ব পালন করেন। এছাড়া তিনি মাঠপর্যায়ে জেলা প্রশাসকসহ বিভিন্ন পদে কর্মরত ছিলেন।

মন্ত্রিপরিষদ সচিব হিসাবে দায়িত্ব পালনের পর তিনি সরকারের মনোনয়নে নভেম্বর ২০১৫ হতে অক্টোবর ২০১৯ পর্যন্ত ওয়াশিংটন ডিসিস্থ বিশ্বব্যাংক সদর দপ্তরে বিকল্প নির্বাহী পরিচালক হিসাবে নিয়োজিত ছিলেন। এপ্রিল ২০২০ থেকে তিনি ব্র্যাক বিশ্ববিদ্যালয়ের ব্র্যাক ইনস্টিটিউট অব গভর্ন্যান্স অ্যান্ড ডেভেলপমেন্ট (বিআইজিডি)-তে সিনিয়র অ্যাডভাইজার হিসাবে গবেষণা, পাঠদান ও পাঠ্যসূচি প্রণয়নের কাজে সম্পৃক্ত রয়েছেন।

মন্ত্রিপরিষদ সচিব হিসাবে গুরুত্বপূর্ণ সিদ্ধান্ত গ্রহণের কাজে মন্ত্রিসভাকে সর্বাত্মক সহায়তা প্রদান ছাড়াও সরকারের নীতি ও কর্মসূচির বাস্তবায়ন সমন্বয় ও পরিবীক্ষণের ক্ষেত্রেও জনাব ভূইঞা নিষ্ঠার পরিচয় দিয়েছেন। সোনার বাংলা গড়ার প্রত্যয়ে প্রণীত জাতীয় শুদ্ধাচার কৌশল প্রণয়ন ও বাস্তবায়নে তিনি সক্রিয় ভূমিকা পালন করেছেন। বাংলাদেশের নিজস্ব অভিজ্ঞতার আলোকে মাননীয় প্রধানমন্ত্রীর পৃষ্ঠপোষকতায় একটি লক্ষ্যাভিমুখী কর্মসম্পাদন ব্যবস্থাপনা পদ্ধতি প্রবর্তনের ক্ষেত্র্রে তিনি উদ্যোগী ভূমিকা পালন করেন। এ পদক্ষেপ দেশের প্রশাসনিক ব্যবস্থায় নবধারার সূচনা করেছে। প্রধানমন্ত্রীর কার্যালয় ও মন্ত্রিপরিষদ বিভাগের মধ্যে শক্তিশালী অংশীদারিত্বের মাধ্যমে জনপ্রশাসনে উদ্ভাবনী সংস্কৃতির বিকাশ এবং মাঠ প্রশাসনের সহায়তায় দেশব্যাপী ই-গভর্ন্যান্স বিস্তারে তিনি গুরুত্বপূর্ণ অবদান রেখেছেন। দূর্যোগপূর্ণ পরিস্থিতি মোকাবেলায় সরকারের বিভিন্ন মন্ত্রণালয়/বিভাগের কার্যক্রম সমন্বয় এবং মাঠ প্রশাসনকে প্রয়োজনীয় দিক-নির্দেশনা প্রদানের ক্ষেত্রে তিনি বলিষ্ঠ ভূমিকা পালন করেছেন।

অর্থনৈতিক সম্পর্ক বিভাগের সচিব থাকাকালে জনাব ভূইঞা ইনফ্রাস্ট্রাকচার ডেভেলপমেন্ট কোম্পানি লিমিটেড (ইডকল) ও ইনফ্রাস্ট্রাকচার ডেভেলপমেন্ট ফ্যাসিলিটেশন সেন্টার (আইআইএফসি)-এর পরিচালনা পর্ষদের সভাপতি, ইন্টারন্যাশনাল সেন্টার ফর ডায়ারিয়াল ডিজিজেস অ্যান্ড রিসার্চ (আইসিডিডিআরবি)-এর ট্রাস্টি বোর্ডের সদস্য, জাহাঙ্গীরনগর বিশ্ববিদ্যালয়ের সিন্ডিকেট সদস্য এবং বাংলাদেশ ব্যাংকের পরিচালনা পর্ষদের সদস্য হিসাবে দায়িত্ব পালন করেন।

জনাব মোশাররাফ হোসাইন ভূইঞা ১৯৫৬ সালের ডিসেম্বর মাসে নরসিংদী জেলায় জন্মগ্রহণ করেন। তিনি ১৯৮১ সনের জানুয়ারি মাসে বাংলাদেশ সিভিল সার্ভিস (প্রশাসন) ক্যাডারে যোগদান করেন। জনাব ভূইঞা ঢাকা বিশ্ববিদ্যালয় থেকে ইংরেজি ভাষা ও সাহিত্যে অনার্স ও মাস্টার্স ডিগ্রি অর্জন করেন এবং অস্ট্রেলিয়ার কার্টিন বিশ্ববিদ্যালয় ও যুক্তরাজ্যের বার্মিংহাম বিশ্ববিদ্যালয় হতে পাবলিক পলিসি বিষয়ে উচ্চতর শিক্ষা লাভ করেন। জনপ্রশাসন, জননীতি ও উন্নয়ন ব্যবস্থাপনা সম্পর্কে তাঁর বেশ কিছু প্রকাশনা রয়েছে। বাংলাদেশ লোক-প্রশাসন প্রশিক্ষণ কেন্দ্রসহ বিভিন্ন প্রতিষ্ঠানে তিনি নিয়মিতভাবে অতিথি বক্তা হিসাবে অংশগ্রহণ করেন। সুশাসন (good governance) এবং উন্নয়নের ফলপ্রসূতা (development effectiveness) হচ্ছে তাঁর আগ্রহের বিষয়।

জনাব ভূইঞা অফিসার্স ক্লাব, ঢাকা এবং বাংলাদেশ বিলিয়ার্ড অ্যান্ড স্নুকার ফেডারেশনের সাবেক সভাপতি এবং বাংলাদেশ স্কাউটস-এর প্রাক্তন সহ-সভাপতি। তিনি বাংলা একাডেমির জীবনসদস্য।